## Rješenje kojim se Branku Pokrajcu, vlasniku obrta zastupanje u osiguranju BP Invest, Zagreb, oduzima dozvola za obavljanje djelatnosti zastupanja u osiguranju

### NN 58/2011 (27.5.2011.), Rješenje kojim se Branku Pokrajcu, vlasniku obrta zastupanje u osiguranju BP Invest, Zagreb, oduzima dozvola za obavljanje djelatnosti zastupanja u osiguranju

HRVATSKA AGENCIJA ZA NADZOR FINANCIJSKIH USLUGA

1292

Na temelju odredbi članka 15. točka 4. alineja 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 12. stavak 1. Zakona o osiguranju (»Narodne novine« broj: 151/05, 87/08 i 82/09), Uprava Hrvatske agencije za nadzor financijskih usluga, u postupku nadzora nad poslovanjem Branka Pokrajca iz Zagreba, Petra i Tome Erdödyja 9, vlasnika obrta zastupanje u osiguranju BP Invest, Zagreb, Petra i Tome Erdödyja 9, na sjednici održanoj 12. svibnja 2011. donijela je

RJEŠENJE

I. Branku Pokrajcu iz Zagreba, Petra i Tome Erdödyja 9, vlasniku obrta zastupanje u osiguranju BP Invest, Zagreb, Petra i Tome Erdödyja 9, oduzima se dozvola za obavljanje djelatnosti zastupanja u osiguranju izdana rješenjem klasa: UP/I-453-02/07-37/09, urbroj: 326-112-07-2 dana 18. siječnja 2007. godine.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) donijela je 18. siječnja 2007. godine rješenje klasa: UP/I-453-02/07-37/09, urbroj: 326-112-07-2 kojim je Branku Pokrajcu iz Zagreba, Petra i Tome Erdödyja 9, vlasniku obrta zastupanje u osiguranju BP Invest, Zagreb, Petra i Tome Erdödyja 9, dala dozvolu za obavljanje djelatnosti zastupanja u osiguranju.

Sukladno članku 4. Pravilnika o sadržaju redovitih izvješća i izvješća na zahtjev Hrvatske agencije za nadzor financijskih usluga (»Narodne novine« broj 97/09, dalje u tekstu: Pravilnik) vlasnik obrta je dužan Agenciju izvještavati o strukturi i opsegu poslova zastupanja u osiguranju koje je obavilo u pojedinoj godini, dostavljanjem izvješća i preslika zaključenih ugovora o zastupanju u osiguranju, sa stanjem na dan 30. lipnja i 31. prosinca, u roku od mjesec dana od isteka izvještajnog datuma, na način propisan Pravilnikom o obliku i sadržaju financijskog i statističkog izvješća društva za zastupanje u osiguranju, odnosno društva za posredovanje u osiguranju i reosiguranju (»Narodne novine« broj 149/09 i 42/10, dalje u tekstu: Pravilnik).

S obzirom na to da Branko Pokrajac nije u 2009. i 2010. godini dostavio niti jedno statističko izvješće, a od izdavanja dozvole za obavljanje djelatnosti zastupanja u osiguranju nije dostavio presliku zaključenih ugovora o zastupanju o osiguranju, čime je postupio protivno članku 4. Pravilnika o sadržaju redovitih izvješća i izvješća na zahtjev Hrvatske agencije za nadzor financijskih usluga i odredbama Pravilnika, ispunjen je uvjet iz članka 252. stavak 4. točka 4. Zakona o osiguranju u vezi s člankom 236. stavak 4. tog Zakona za oduzimanje dozvole za obavljanje djelatnosti zastupanja u osiguranju zbog učestalog kršenja obveze pravodobnog i potpunog izvještavanja Agencije pa je sukladno članku 49. točka 1. Zakona o općem upravnom postupku (»Narodne novine« broj 47/2009) oduzeta dozvola za obavljanje djelatnosti zastupanja u osiguranju Branku Pokrajcu iz Zagreba, Petra i Tome Erdödyja 9, vlasniku obrta zastupanje u osiguranju BP Invest, Zagreb, Petra i Tome Erdödyja 9.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05), ovo rješenje objavit će se u »Narodnim novinama«.

Prema uvjerenju o prebivalištu koje je Agencija zaprimila 20. lipnja 2008. od Ministarstva unutarnjih poslova, Policijska uprava zagrebačka, Branko Pokrajac od 2. 2. 2007. ima prebivalište na adresi: Zagreb, Albaharijeva 5.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana njegova primitka.

Klasa: UP/I-453-02/11-37/34

Urbroj: 326-112-11-1

Zagreb, 12. svibnja 2011.

Član Uprave
Ivan Vrljić, v. r.

Rješenje, NN 58/2011-1292